જી સીતારમણ, નવી દિલ્હીઃ કર્ણાટકમાં કોંગ્રેસ-જેડીએસના ચૂંટણી પછીના ગઠબંધન બાદ મુખ્યમંત્રી તરીકે એચડી કુમારસ્વામીના શપથગ્રહણ સમારંભમાં વિરોધ પક્ષોની એકજૂથતા જોવા મળી. વિરોધ પક્ષોના શક્તિ પ્રદર્શન માટે સોનિયા ગાંધી અને રાહુલ ગાંધીએ અખિલેશ, માયાવતી, મમતા બેનરજી, એન ચંદ્રબાબુ નાયડુ, તેજસ્વી યાદવ, સીતારામ યેચુરી સહિત અન્ય લોકો એકમંચ કર્યાં હતાં. આવું 2019માં ભાજપ અને વડાપ્રધાન મોદી સામે એક મજબૂત ફ્રન્ટનો સંદેશ આપવા માટે કરવામાં આવ્યું હતું. જોકે કૈરાના પેટા ચૂંટણીમાં આરએલડી કેન્ડિડેટ તરીકે વિરોધ પક્ષના સંયુક્ત ઉમેવારની જીતે આ સંયુક્ત વિપક્ષના આઇડિયાને આગળ વધાર્યો છે. 15 બેઠકો પર યોજાયેલી પેટા ચૂંટણીમાં ભાજપ માત્ર પાલઘર લોકસભા બેઠક અને થરાલી વિધાનસભા બેઠકો જ બચાવી શક્યો છે. અમારા સહયોગી ‘ઈટી’ મેગેઝિને લોકસભા બેઠકોના હિસાબે 10 મોટાં રાજ્યોમાં એન્ટી-બીજેપી ફ્રન્ટની સંભાવનાઓ વિશે જાણ્યું. તેમાં મધ્યપ્રદેશ, રાજસ્થાન અને ગુજરાતનો સમાવેશ કરવામાં આવ્યો નથી, કારણ કે ભાજપ અને કોંગ્રેસ વચ્ચે અહીં સીધી ટક્કર થતી રહે છે. જોકે સેન્ટર ફોર ધ સ્ટડી ઑફ ડેવલપિંગ સોસાયટીઝ (CSDS)ના ડિરેક્ટર સંજય કુમારનું કહેવું છે કે, ભાજપ સામે રાષ્ટ્રીય ગઠબંધન કાગળ પર સારું અને ચડિયાતું લાગે છે, પરંતુ આપણા દેશની વિવિધતા અને પક્ષોની સંખ્યાને કારણે આવા ગઠબંધન માત્ર રાજ્ય સ્તર પર જ કામ કરી શકે છે. આ 10 રાજ્યોમાં લોકસભાની 360 બેઠકો (બે તૃતિયાંશ બેઠકો) છે. જો ભાજપ 2014ની જેમ ઉત્તર અને પશ્ચિમનાં વધુ રાજ્યો જીતી નહિ શકે તો તેને દક્ષિણ અને પૂર્વમાં પોતાના આ નુકસાનની ભરપાઈ કરવી પડશે. આવો, ટોચનાં આ 10 રાજ્યો પર એક નજર કરીએ…